C 125/418
SK
Úradný vestník Európskej únie
5.4.2023
Streda 14. septembra 2022
47y.
‚prvoradosť energetickej efektívnosti‘ je prvoradosť energetickej efektívnosti v zmysle článku 2 bodu 18 nariadenia (EÚ) 2018/1999;
47z.
‚hybridné zariadenie z obnoviteľných zdrojov na mori‘ je prenosové zariadenie s dvojakým použitím, ktorým je prepojenie výroby energie z obnoviteľných zdrojov na mori a prepojenie dvoch alebo viacerých ponukových oblastí;
47aa.
‚diaľkové vykurovanie a chladenie z obnoviteľných zdrojov‘ sú vysoko energeticky účinné systémy diaľkového vykurovania a chladenia, ktoré využívajú len energiu z obnoviteľných zdrojov;
47ab.
‚primárna drevná biomasa‘ je všetka guľatina získaná stínaním alebo iným spôsobom zberu a odstraňovania.
Zahŕňa všetko odstránené drevo, t. j. množstvo odstránené z lesov vrátane dreva získaného v dôsledku prirodzeného úhynu a drevo z výrubu a ťažby.
Zahŕňa všetko odstránené drevo s kôrou alebo bez nej vrátane dreva odstráneného vo forme guľatiny alebo rozštiepeného, nahrubo hraneného alebo v inej forme, napr. konáre, korene, pne a výrastky (ak sa ťažia) a drevo, ktoré je nahrubo tvarované alebo špicaté.
Nezahŕňa drevnú biomasu získanú z udržateľných opatrení na predchádzanie prírodným požiarom vo vysokorizikových oblastiach ohrozených požiarmi, drevnú biomasu získanú z opatrení zaisťujúcich bezpečnosť cestnej premávky a drevnú biomasu vyťaženú z lesov postihnutých prírodnými pohromami, aktívnymi škodcami alebo chorobami s cieľom zabrániť ich šíreniu, pričom sa minimalizuje ťažba dreva a chráni biodiverzita, čo vedie k rozmanitejším a odolnejším lesom, a vychádza sa z usmernení Komisie.
[PN 42]
47ac.
‚obnoviteľný vodík‘ je vodík vyrábaný elektrolýzou vody (v elektrolyzéri napájanom elektrickou energiou pochádzajúcou z obnoviteľných zdrojov) alebo reformovaním bioplynu, alebo biochemickou konverziou biomasy, ak je v súlade s kritériami udržateľnosti stanovenými v článku 29 smernice Európskeho parlamentu a Rady (EÚ) 2018/2001.
47ad.
‚lesná plantáž‘ je vysadený les, ktorý podlieha intenzívnemu riadeniu a v zrelom štádiu výsadby a porastu spĺňa všetky tieto kritériá: jeden alebo dva druhy, rovnaká veková trieda a pravidelný rozstup.
Zahŕňa plantáže s krátkou rotáciou na získavanie dreva, vlákniny a energie, vylúčené sú lesy vysadené na ochranu alebo obnovu ekosystému, ako aj lesy založené výsadbou alebo výsevom, ktoré sa v zrelom štádiu porastu podobajú alebo sa budú podobať prirodzene sa regenerujúcim lesom;
47ae.
‚vysadený les‘ je les zložený prevažne z vysadených alebo úmyselne vysiatych stromov, za predpokladu, že vysadené alebo vysiate stromy majú v zrelom štádiu tvoriť vyše 50 percent dreva na pni; zahŕňa mladinu zo stromov, ktoré boli pôvodne vysadené alebo vysiate; ▌
47af.
‚osmotická energia‘ je energia, ktorá vznikne prirodzene v dôsledku rozdielu v koncentrácii soli medzi dvoma tekutinami, bežne medzi sladkou a slanou vodou;
47ag.
‚efektívnosť systému‘ je energetický systém, ktorý nákladovo efektívne začleňuje variabilné obnoviteľné zdroje energie a maximalizuje hodnotu flexibility na strane dopytu s cieľom optimalizovať prechod na klimatickú neutralitu, čo sa meria znížením investícií do systému a prevádzkových nákladov, emisií skleníkových plynov a využívania fosílnych palív v rámci každého vnútroštátneho energetického mixu;
47ah.
‚hybridná elektráreň z obnoviteľných zdrojov‘ je kombinácia dvoch alebo viacerých technológií výroby energie z obnoviteľných zdrojov, ktoré sa pripájajú do tej istej siete a môžu zahŕňať aj uskladňovaciu kapacitu;
47ai.
‚projekt súčasného uskladňovania energie‘ je projekt zahŕňajúci zariadenie na uskladňovanie energie a zariadenie na výrobu energie z obnoviteľných zdrojov pripojené v tom istom mieste prístupu k sieti.“;